अखबारें दियां ए खबरां पढ़ियै मिगी कल्ल रातीं दी घटना चेतै उठी आई। उं’आं बी अज्जै दी तरीक च उसदा इंदराज जरूरी ऐ। कल्ल सुपरफास्ट गड्डी कोई दो-ढाई घंटे लेट ही। में दादर स्टेशन दे बाह्‌र निकलेआ तां इक बज्जने आह्‌ला हा। मिगी जेह्‌ड़ी टैकसी थ्होई उसी इक सिख गभऱू चलाऽ करदा हा। उ’दे कन्ने अगली सीट पर इक मोन्ना बी बैठे दा हा। दौंने पीती दी ही। सड़कां सक्खनियां हियां। सरदार बड़ी फास्ट गड्डी चलाऽ करदा हा। तौले गै टेक्सी साढ़ी सोसायटी च पुज्जी गेई। समान तुआरियै में उन्दें-शा पैसे पुच्छे। न्हेरे च मीटर पढ़ोआ नेईं तां उ’नें तील बालियै कराया दिक्खेआ ते आक्खेआ, ‘चाली रपेऽ।’